స్టాక్‌ మార్కెట్లపై యుద్ధ మేఘాలు
- ఉత్తర కొరియా హెచ్చరికలతో నష్టాల్లోకి
- 216 పాయింట్ల క్షీణించిన సెన్సెక్స్‌
ముంబయి: అమెరికా-ఉత్తర కొరియాల మధ్య నెలకొన్న యుద్ధ మేఘాల నేపథ్యంలో దేశీయ స్టాక్‌మార్కెట్లపై నీలిమేఘాలు కమ్ముకున్నాయి. తాజాగా అమెరికా సమీపంలో అణుదాడి చేసేందుకు తాము ప్రణాళికలు రూపొందిస్తున్నట్లు ఉత్తర కొరియా హెచ్చరికలు జారీ చేయడంతో ప్రపంచ మార్కెట్లలో తీవ్ర ఆందోళనలు నెలకొన్నాయి. ఈ పరిణామానికి తోడు ముఖ్యంగా వైద్య, ఆటో రంగాల సూచీలలో ఒత్తిడితో దేశీయ స్టాక్‌ మార్కెట్లు వరుసగా మూడో రోజూ నష్టాల్లోనే కదలాడినట్టయింది. బుధవారం బీఎస్‌ఈ సెన్సెక్స్‌ 216.35 పాయింట్లు కోల్పోయి 31,797.84 పాయింట్లకు జారింది. గత మూడు వారాల్లో ఇదే అత్యల్ప స్థాయి కారవడం విశేషం. ఉదయం 31,926 పాయింట్ల వద్ద మొదలైన సెన్సెక్స్‌ ఓ దశలో గరిష్టంగా 31,967 పాయింట్లను తాకింది. అమ్మకాల ఒత్తిడి నేపథ్యంలో 31,732 పాయింట్ల కనిష్ట స్థాయిని చేరింది. మరోవైపు ఎన్‌ఎస్‌ఈనిఫ్టీ 70.5 పాయింట్లు పడిపోయి 9,908.05 పాయింట్ల వద్ద ముగిసింది. బీఎస్‌ఈలో రంగాల వారిగా వైద్య సూచీ అత్యధికంగా 3.73 శాతం నష్టపోయింది. ఇదే క్రమంలో ఆటో సూచీ 1.68 శాతం, క్యాపిటల్‌ గూడ్స్‌ 1.1 శాతం, మౌలిక వసతులు 1.05 శాతం చొప్పున దిగజారాయి. సెన్సెక్స్‌లో ఎన్‌టీపీసీ 1.25 శాతం, ఓఎన్‌జీసీ 0.98 శాతం, ఏషియన్‌ పెయింట్స్‌ 0.84 శాతం, హెడీఎఫ్‌సీ 0.63 శాతం, కోటక్‌ మహీంద్రా బ్యాంకు 0.52 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాjయి. మరోవైపు సన్‌ ఫార్మా 5.13 శాతం, అదానీ పోర్ట్సు 4.12 శాతం, టాటా మోటార్స్‌ 3.17 శాతం, సిప్లా 2.83 శాతం, బజాజ్‌ ఆటో 2.79 శాతం చొప్పున అధిక నష్టాలు చవి చూశాయి. ఉత్తర కొరియా తాజా హెచ్చరికల నేపథ్యంలో అమెరికా మార్కెట్లు కూడా నష్టాలు చవి చూశాయి. మరోవైపు ఆసియన్‌ సూచీలు ప్రతికూలతను ఎదర్కొన్నాయి.
మీ స్నేహితులకు రికమెండ్ చెయ్యండి